Temeljem članka 30. stavka 2. Zakona o komunalnom gospodarstvu („Narodne novine“, br. 68/18, 110/18 i 32/20), Odluke o uređenju prometa na području mjesta Grožnjan od 29. srpnja 2016.g., Odluke o određivanju javnih parkirališta na kojima se obavlja naplata usluge parkiranja, o određivanju parkirališne zone, vremenu i uvjetima naplate na javnim parkiralištima na području Općine Grožnjan Grisignana, Općinsko vijeće Općine Grožnjan Grisignana, na sjednici održanoj dana 24. studenoga 2022. godine, donijelo je

**OPĆE UVJETE ISPORUKE**

**komunalne usluge parkiranja na uređenim javnim površinama na području naselja**

**Grožnjan Grisignana**

I. OSNOVNE ODREDBE

Članak 1.

Ovim Općim uvjetima utvrđuju se uvjeti, način korištenja, organizacija i način naplate parkiranja vozila te međusobni odnosi Isporučitelja i korisnika komunalne usluge parkiranja vozila na javnim parkiralištima na području naselja Grožnjan Grisignana.

Isporučitelj komunalne usluge parkiranja na uređenim javnim i prometnim površinama je Vlastiti pogon kao organizacijska jedinica Jedinstvenog upravnog odjela Općine Grožnjan Grisignana (u daljnjem tekstu: Isporučitelj usluge).

Korisnik komunalne usluge parkiranja je vlasnik vozila koji koristi parkiralište pod naplatom i koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

Korisnici usluga parkiranja na parkiralištima pod naplatom mogu biti:

a) korisnici u posebnom režimu kojima su odobreni povlašteni ili komercijalni uvjeti parkiranja sukladno člancima 9. i 10. ovih Općih uvjeta;

b) korisnici koji usluge parkiranja ostvaruju kupovinom satne ili dnevne parkirne karte, automatskom naplatom i/ili M- parking uslugom (sms);

c) korisnici koji usluge parkiranja ostvaruju temeljem dnevne parkirne karte u slučajevima iz članka 8. ovih Općih uvjeta.

II. UVJETI PRUŽANJA KOMUNALNE USLUGE

Članak 2.

Zaustavljanjem ili parkiranjem vozila na javnom parkiralištu korisnik parkirališta odnosno vlasnik vozila zaključuje s Isporučiteljem usluge ugovor o korištenju javnog parkirališta s naplatom po pristupanju (u daljnjem tekstu: ugovor o parkiranju po pristupu), prihvaćajući uvjete propisane ovim Općim uvjetima.

Ugovorom o parkiranju po pristupanju iz st. 1. ovog članka isključuje se čuvanje vozila, te odgovornost Isporučitelja za oštećenje ili krađu vozila te vrijednosti i predmeta u vozilu.

Članak 3.

Javnim parkiralištem smatra se javno prometna površina uređena i namijenjena isključivo za zaustavljanje i parkiranje vozila.

Javna parkirališta iz prethodnog stavka određena su Odlukom o uređenju prometa na području mjesta Grožnjan od 29. srpnja 2016.g. i Odlukom o određivanju javnih parkirališta na kojima se obavlja naplata usluge parkiranja, o određivanju parkirališne zone, vremenu i uvjetima naplate na javnim parkiralištima na području Općine Grožnjan Grisignana.

Javna parkirališta mogu biti na dijelu prometne površine ili posebno uređene javne površine koje se koriste za parkiranje motornih vozila.

Javno parkiralište može biti uređeno kao otvoreno ili zatvoreno javno parkiralište.

Javna parkirališta moraju se označiti propisanom prometnom signalizacijom sukladno propisima o sigurnosti prometa.

Za javna parkirališta na kojima se vrši naplata parkiranja na području naselja Grožnjan Grisignana određuje se jedna jedinstvena zona.

Nadzor nad parkiranjem vozila na javnim parkiralištem obavlja ovlaštena osoba Isporučitelja usluge.

Članak 4.

Parkirališta u sustavu naplate na području naselja Grožnjan Grisignana jesu:

1. Otvoreno parkiralište - Ulica Bujska – od raskršća sa nerazvrstanom cestom na Stanici – uzdužno, u prvom dijelu sa desne strane te u nastavku prelazi na lijevu stranu;
2. Zatvoreno parkiralište - Veliko makadamsko parkiralište sa 3 strane mjesnog groblja Sv. Nikola u Grožnjanu;
3. Zatvoreno asfaltirano parkiralište kod boćališta Grožnjan;
4. Zatvoreno malo makadamsko parkiralište iznad crkvice Sv. Kuzme i Damjana;
5. Otvoreno parkiralište uz nerazvrstanu cestu iznad kapelice Sv. Duha – za autobuse;

Otvoreno malo asfaltirano parkiralište uz sjeverna vrata groblja Grožnjan nije u sustavu naplate nego je rezervirano za potrebe groblja, uz vremensko ograničenje parkiranja od maksimalno 30 minuta.

Na trgu Ladonja nije dozvoljeno parkiranje nego označena parkirna mjesta su rezervirana za vozila dostave koja se mogu zadržati najviše 30 minuta po dostavnom mjestu.

Na drugim proširenjima uz Županijsku i nerazvrstanu cestu nije dozvoljeno parkiranje.

Unutar starogradske jezgre nije dozvoljeno parkiranje nego je dozvoljeno zaustavljanje vozila u svrhu iskrcaja robe i putnika koje može trajati maksimalno 30 minuta, a za dostavna vozila maksimalno 30 minuta po dostavnom mjestu.

 Na parkiralištima u sustavu naplate na području naselja Grožnjan nema vremenskog ograničenja trajanja parkiranja,

Članak 5.

Vrijeme naplate parkiranja određuje se u razdoblju od 6 mjeseci godišnje odnosno od 15.04. do 15.10. svake godine.

Dnevno vrijeme naplate parkiranja:

* Od 09,00 do 23,00 sata svaki dan na otvorenim parkiralištima;
* Od 00,00 do 24,00 sata svaki dan na zatvorenim parkiralištima.

U vremenu od 16. listopada do 14. travnja usluga parkiranja ne naplaćuje se.

Cijena usluge parkiranja na parkiralištima u sustavu naplate Općine Grožnjan Grisignana naplaćuje se svaki dan u tjednu, bez obzira na blagdane.

Utvrđuje se vremenska tolerancija od 15 minuta na neplaćanje parkirne karte kod dolaska vozilom na parkiralište.

Vremenski uvjeti naplate parkiranja moraju biti istaknuti na prometnom znaku.

III. MEĐUSOBNA PRAVA I OBVEZE ISPORUČITELJA I KORISNIKA

KOMUNALNE USLUGE PARKIRANJA NA UREĐENIM JAVNIM POVRŠINAMA

Članak 6.

 Isporučitelj usluge vrši uslugu parkiranja na uređenim javnim površinama, koja podrazumijeva poslove navedene u članku 25. Zakona o komunalnom gospodarstvu, sukladno ovim Općim uvjetima.

Članak 7.

 Korisnik usluge obvezan je koristiti usluge na način i pod uvjetima utvrđenim ovim Općim uvjetima i Cjenikom usluga parkiranja.

Članak 8.

Za korištenje otvorenih javnih parkirališta s naplatom korisnik parkirališta koristi satnu i dnevnu parkirališnu kartu.

Za otvorena parkirališta, korisnik javnog parkirališta s naplatom dužan je istaknuti valjanu satnu i dnevnu kartu s unutarnje strane vjetrobranskog stakla vozila ili zaprimiti SMS-potvrdu za plaćeno parkiranje u vremenskom roku od petnaest (15) minuta od dolaska na javno parkirališno mjesto s naplatom.

Valjana je ona satna i dnevna karta iz koje je vidljivo da je plaćena za parkirališnu zonu u kojoj se koristi javno parkirališno mjesto s naplatom i za vremensko razdoblje u kojem se koristi javno parkirališno mjesto s naplatom. U suprotnom, smatra se da korisnik javnog parkirališta s naplatom nema valjanu parkirališnu kartu.

Korisnici povlaštenih i komercijalnih karata mogu parkirati i na otvorenim parkiralištima, uz obavezno isticanje oznake koja dokazuje kupnju odgovarajuće karte.

Za zatvoreno parkiralište iznad groblja Sv. Nikole, korisnik je dužan preuzeti listić na ulaznoj rampi i platiti satnu ili dnevnu parkirališnu kartu na automatskoj blagajni. Na istom parkiralištu mogu parkirati i Korisnici povlaštenih i komercijalnih karata, uz obavezno isticanje oznake koja dokazuje odgovarajuće karte.

Na malim zatvorenim parkiralištima parkirati mogu isključivo Korisnici sa povlaštenim kartama, a oznake koje dokazuju kupnju povlaštene karte moraju istaknuti na vidljivom mjestu u osobnom automobilu, iza vjetrobranskog stakla.

Ako korisnik parkiranja:

- ne plati satnu naknadu za uslugu parkiranja;

- kupljenu satnu parkirnu kartu vidljivo ne istakne s unutrašnje strane vjetrobranskog stakla;

- prekorači vrijeme plaćenog trajanja parkiranja,

- oznaku za kupljenu povlaštenu ili komercijalnu kartu vidljivo ne istakne s unutrašnje strane vjetrobranskog stakla, smatra se da je sklopio ugovor o parkiranju za cijeli dan sa Isporučiteljem usluge, pa će mu Kontrolor uručiti dnevnu parkirnu kartu.

U slučajevima iz stavka 7. ovog članka korisnik usluge parkiranja plaća dnevnu parkirnu kartu, za sva otvorena parkirališta, te za zatvorena parkirališta, ako nije istaknuta odgovarajuća oznaka na vjetrobranskom staklu.

Nalog za plaćanje dnevne parkirne karte izdaje osoba Isporučitelja usluge zadužena za nadzor naplate parkiranja (kontrolor) i ostavlja ga pod brisačem vjetrobrana vozila, odnosno na odgovarajući ga način pričvršćuje na vozilo.

Dostavljanje naloga za plaćanje dnevne parkirne karte na način iz stavka 8. ovog članka smatra se urednim, te kasnije oštećenje ili uništenje naloga nema utjecaj na valjanost dostavljanja te ne odgađa plaćanje, niti oslobađa korisnika usluge od plaćanja iste.

Dnevna parkirna karta važeća je na svim otvorenim parkiralištima pod naplatom od trenutka izdavanja naloga za plaćanje dnevne parkirne karte do istog vremena u prvom sljedećem danu u kojem se naplaćuje parkiranje.

Korisnik vozila koji je koristio dnevnu parkirnu kartu dužan je istu platiti do isteka dana u kojem je nalog dostavljen, ili najkasnije do 15,00 sati slijedećeg dana.

Dnevnu parkirnu kartu moguće je platiti kod pravne osobe ovlaštene za poslove platnog prometa na žiro račun iz naloga, a iznimno i kod kontrolora.

Članak 9.

Za zatvorena i otvorena parkirališta na području mjesta Grožnjan Grisignana, osim satne i dnevne karte, mogu se izdati i povlaštene i komercijalne karte, pod slijedećim uvjetima:

1. a) Povlaštene karte – godišnje (sa paušalnim plaćanjem) se mogu izdati stanarima sa prebivalištem u staroj jezgri mjesta Grožnjan (unutar rampe) za zatvorena parkirališta iz članka 4., i to:

- na zatvorenom makadamskom malom parkiralištu iznad crkve Sv. Kuzme i Damjana;

- na zatvorenom asfaltiranom parkiralištu kod boćarskog igrališta;

* na zatvorenom parkiralištu sa automatskom blagajnom sa 3 strane groblja Grožnjan.

Stanari sa prebivalištem unutar stare jezgre, s povlaštenom kartom, mogu parkirati na

navedenim zatvorenim parkiralištima, a prema potrebi i na otvorenom parkiralištu uz Županijsku cestu, ali im se ne dozvoljava parkiranje na otvorenom asfaltiranom parkiralištu iznad sjevernih vrata mjesnog groblja, jer je isto rezervirano za potrebe groblja, gdje se ograničava vrijeme trajanja parkiranja na maksimalno pola sata, osim u iznimnim slučajevima i za vrijeme trajanja obreda ukopa pokojnika i drugih vjerskih obreda.

Stanar dokazuje pravo na povlaštenu kartu osobnom iskaznicom i prometnom dozvolom.

Za označavanje vozila tiskati će se posebna kartica.

Godišnja povlaštena karta podrazumijeva da Korisnik utvrđenu godišnju naknadu plaća ovisno o vremenu naplate parkiranja u kalendarskoj godini što znači da kada se naplaćuje 6 mjeseci u kalendarskoj godini to znači da Korisnik plaća pola utvrđene godišnje naknade u Cjeniku.

Sve gore navedeno vrijedi i za ostale korisnike u Grožnjanu:

* Povlaštene karte – godišnje (sa paušalnim plaćanjem) mogu se izdati vlasnicima poslovnih prostora u Grožnjanu, vlasnicima kategoriziranih objekata za smještaj u mjestu Grožnjan, vlasnicima kuća za odmor i svim zaposlenima u mjestu Grožnjan kao i prodavačima na štandovima i to za sva za zatvorena i otvorena parkirališta, osim na malom asfaltiranom parkiralištu uz sjeverna vrata groblja Grožnjan, jer je isto rezervirano za potrebe groblja i to maksimalno 30 minuta.

Pravo na povlaštenu kartu ima fizička ili pravna osoba koja koristi ili je vlasnik poslovnog prostora ili kuće za odmor u mjestu Grožnjan i dokazuje ugovorom o zakupu odnosno izvatkom iz zemljišnih knjiga o vlasništvu kuće ili poslovnog prostora;

Zaposlenici pravo na povlaštenu parkirnu kartu dokazuju Potvrdom poslodavca ili povlaštenu kartu kupuje Poslodavac za sve zaposlene.

Svi korisnici povlaštenih karata trebaju predočiti prometnu dozvolu kao potvrdu da je vozilo registrirano na njihovo ime ili koja koristi vozilo drugoga vlasnika temeljem ugovora o najmu, ugovora o posudbi, ugovora o leasingu ili drugoga pravnog posla, a što dokazuje ispravom o pravnom poslu.

Za označavanje vozila koja imaju pravo parkirati na temelju kupljenih povlaštenih karata tiskati će se kartice koje će vozači istaknuti ispod vjetrobranskog stakla.

Podnositelji zahtjeva za izdavanje povlaštenih karata moraju priložiti dokaze o ispunjavanju gore navedenih uvjeta.

b) Povlaštene karte – tjedne (sa paušalnim plaćanjem) mogu se izdati vlasnicima osobnih automobila koji učestvuju na seminarima, tečajevima i drugim organiziranim djelatnostima u Grožnjanu te članovima uže obitelji vlasnika kuća u Grožnjanu.

c) Povlaštene karte – godišnje (sa paušalnim plaćanjem) mogu se izdati svim vozačima koji imaju osobni automobil, sa stalnim prebivalištem na području Općine Grožnjan Grisignana, za sva zatvorena i otvorena parkirališta, osim za malo otvoreno asfaltirano parkiralište uz sjeverna vrata groblja koje je namijenjeno za potrebe korištenja groblja Grožnjan i to maksimalno pola sata.

.

Podnositelji zahtjeva za izdavanje povlaštenih karata moraju priložiti dokaze da ispunjavaju navedene uvjete: da imaju prebivalište i da imaju registrirano vozilo.

Prebivalište se dokazuje osobnom iskaznicom ili uvjerenjem MUP-a RH o adresi stanovanja.

Korisnikom javnog parkirališta smatra se vlasnik vozila ili primatelj leasinga kojemu je vozilo prepušteno na korištenje na temelju pravnog posla leasinga odnosno najmoprimac kojem je osoba koja obavlja registriranu djelatnost rent-a car usluge prepustila vozilo na korištenje na temelju ugovora o najmu, a koji koristi javno parkiralište sukladno Odluci.

 Vozilo će se označiti posebnom karticom.

Osobama iz svih prethodnih stavka može se izdati povlaštena parkirna karta ako su podmirili sve svoje obveze prema Isporučitelju usluge do dana njezina izdavanja.

1. a) Komercijalne karte – godišnje (sa paušalnim plaćanjem) mogu se izdati fizičkim i pravnim osobama koje nemaju prebivalište ili sjedište u Grožnjanu, niti imaju poslovne prostore ili kuće za odmor, ali često koriste parkirališna mjesta u Grožnjanu, bez obzira na prebivalište i državljanstvo, za zatvoreno parkiralište sa automatskom blagajnom uz groblje Grožnjan i na otvorenom parkiralištu uz Županijsku cestu.

Komercijalne karte ne mogu se izdati za druga zatvorena parkirališta, a niti za malo otvoreno, asfaltirano parkiralište kod sjevernih vrata groblja, jer je isto rezervirano za potrebe groblja.

Podnositelji zahtjeva za izdavanje komercijalnih karata moraju priložiti preslike dokumenata.

Mogućnost izdavanja povlaštenih karata i komercijalnih karata odnosi se isključivo na parkiranje osobnih automobila i motora.

Za parkiranje autobusa, kampera, teretnih vozila i radnih strojeva mogu se izdati isključivo satne ili dnevne karte.

 **Članak 10.**

Godišnje povlaštene i komercijalne karte sa paušalnim plaćanjem izdaje Jedinstveni upravni odjel, temeljem zahtjeva i Rješenja.

Radi kontrole tako izdanih karata, Općina štampa posebne kartice koje vozači moraju istaknuti na vidljivom mjestu u automobilu – na vjetrobranskom staklu svakog korisnika povlaštene ili komercijalne karte.

Karte za satnu i dnevnu naplatu izdaje će automatska blagajna i parkomati prema utvrđenim i programiranim tarifama. Izdavanje karata odnosno plaćanje parkiranja kontroliraju zaposlene osobe (kontrolori) putem Vlastitog pogona kao funkcionalne jedinice Jedinstvenog upravnog odjela Općine Grožnjan Grisignana.

Iznimno, prema ukazanoj potrebi (kvar na automatskoj blagajni, kvar na parkomatima, iznimna gužva), karte za satnu i dnevnu naplatu mogu izdavati i kontrolori putem posebnog aparata za kontrolu i naplatu parkiranja. Cjelokupni sustav naplate parkiranja kontroliraju i vode službenici Jedinstvenog upravnog odjela Općine Grožnjan Grisignana zaposleni na neodređeno vrijeme i za druge radne zadatke.

**Članak 11.**

Korisnik parkirališta dužan je čuvati kupljenu parkirnu kartu ili posebnu karticu za povlaštene i komercijalne karte i istaknuti je s unutrašnje strane vjetrobranskog stakla vozila, radi mogućnosti kontrole naplate parkiranja.

**Članak 12.**

Pravilnost korištenja parkirališta kao što je postojanje i isticanje parkirne karte, vrijeme zadržavanja, čuvanje karte, plaćanje i drugo, kontroliraju ovlaštene osobe Isporučitelja usluge.

**Članak 13.**

Ovlaštene osobe iz prethodnog članka moraju biti u odgovarajućoj službenoj odjeći uz istaknutu iskaznicu.

Ovlaštene osobe Isporučitelja usluge koriste odgovarajuću opremu koja omogućava evidentiranje mjesta i vrijeme parkiranja, marku, tip, boju i registarsku oznaku vozila te ispisivanje dnevne karte i naloga, a sve u skladu sa odgovarajućim odredbama propisanim Zakonom i ovim Općim uvjetima.

**Članak 14.**

 Nadzor nad provođenjem odredbi ovih Općih uvjeta, obavljaju ovlašteni djelatnici Jedinstvenog upravnog odjela Općine Grožnjan Grisignana.

 IV. NAČIN OBRAČUNA I PLAĆANJA ISPORUČENE KOMUNALNE USLUGE

**Članak 15.**

 Korisnici usluge za parkiranje plaćaju uslugu na temelju važećeg cjenika.

 Cijenu, način obračuna i način plaćanja komunalne usluge parkiranja određuje Općinsko vijeće Općine Grožnjan Grisignana.

Isporučitelj usluge (Vlastiti pogon JUO Općine Grožnjan Grisignana) dužan je Cjenik komunalne usluge parkiranja objaviti na svojoj oglasnoj ploči Općine Grožnjan Grisignana i na svojim mrežnim stranicama te je dužan pridržavati se istoga.

**Članak 16.**

Izgled i sadržaj satne, dnevne parkirne karte i godišnje povlaštene i komercijalne karte određuje Isporučitelj usluge.

**Članak 17.**

Naplata parkiranja na javnim parkiralištima obavlja se na automatiziran način, putem automatske blagajne, parkirnih automata, putem SMS naplate i putem povlaštenih i komercijalnih karata.

Automatiziran način naplate podrazumijeva istovremeno plaćanje i preuzimanje parkirne karte neposredno na parkiralištu putem automatske blagajne i parkirnih automata.

Kod SMS naplate korisnik parkirališta vrši uplatu putem svog mobilnog telefona upućivanjem sms-poruke odgovarajućem operateru koji korisnika parkirališta povratnom sms-porukom obavještava da je plaćanje naknade za parkiranje prihvaćeno. Upute za uplatu istaknute su na parkirnim automatima.

Povlašteni uvjeti parkiranja propisani su odredbama članaka 9. i 10. ovih Općih uvjeta.

**Članak 18.**

Za automatiziran način naplate usluge parkiranja koristi se parkirna karta.

Parkirna karta može sadržavati sljedeće podatke:

- ime i matični broj Isporučitelja usluge odnosno osobni identifikacijski broj,

- serijski odnosno redni broj parkirnog automata odnosno automatske blagajne,

- serijski odnosno redni broj karte,

- datum i godinu, vrijeme početka parkiranja, visinu naknade.

Parkirna karta vrijedi za sva javna parkirališta sukladno ovim Općim uvjetima.

Parkirna karta i povratna sms poruka su dokazi o zaključenom ugovoru o korištenju parkirališta u okviru dopuštenog vremena trajanja parkiranja.

**Članak 19.**

Korisnik javnog parkirališta s naplatom koji se koristi javnim parkiralištem prema ugovoru o parkiranju po pristupu za cijeli dan (u slučajevima iz članka 8. stavka 4. ovih Općih uvjeta) dužan je platiti dnevnu kartu u roku od osam dana od dana njezina izdavanja.

Ako korisnik parkirališta ne postupi u roku po nalogu izdanom u skladu sa odgovarajućim odredbama ovih Općih uvjeta dužan je, pored iznosa naloga, u daljnjem roku od osam dana platiti i troškove opomene te zakonsku zateznu kamatu, na što će ga se u nalogu upozoriti.

**Članak 20.**

Ako korisnik parkirališta ne postupi u skladu sa člankom 20. stavkom 3. ovih Općih uvjeta, Isporučitelj usluge pokrenuti će protiv njega odgovarajući postupak u svrhu naplate.

**Članak 21.**

Korisnikom javnog parkirališta s naplatom koji podliježe obvezi plaćanja parkirne karte smatra se vlasnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

V. ZAVRŠNE ODREDBE

**Članak 22.**

Danom stupanja na snagu ove Odluke prestaju važiti Opći uvjeti isporuke komunalne usluge parkiranja na uređenim javnim površinama na području naselja Grožnjan Grisignana od 18 svibnja 2022.g., KLASA: 363-02/22-10/188.

**Članak 23.**

 Ovi Opći uvjeti stupaju na snagu osmog dana nakon objave u „Službenim novinama Općine Grožnjan Grisignana“, a objavit će se i na mrežnim stranicama Općine Grožnjan Grisignana i na oglasnoj ploči.

KLASA: 363-02/22-10/304

UR.BROJ: 2163-18-01/1-22-2

Grožnjan, 24. studenoga 2022.g.

 OPĆINSKO VIJEĆE OPĆINE GROŽNJAN GRISIGNANA

 PREDSJEDNICA:

 Roberta Veroneze